 Generate an article for the following headline: O ti fihàn pé lóòtọ ni o kò sí fún ẹnikẹni, Tinubu kọwé ráńṣẹ sí Ààrẹ Buhari : Olùdíje sípò Ààrẹ Nàìjíríà lábẹ àsíá ẹgbẹ òṣèlú All Progressives Congress, APC, Asiwaju Bola Ahmed Tinubu ti kan sáárá sí Ààrẹ Muhammadu Buhari fún ipa ribiribi tó kó níbi ètò abẹnú ẹgbẹ náà. Tinubu ní ṣaájú kí ètò ìdìbò abẹnú náà tó wáyé ní ọjọ Kẹjọ, oṣù Kẹfà, ọdún 2022 ni àwọn ti ń bẹ Ààrẹ Buhari láti kéde ẹnìkan gẹgẹ bí ẹni tí yóò jẹ Ààrẹ lẹyìn ṣùgbọn Ààrẹ kọ jálẹ. Nínú ìwé àkọráńṣẹ kan tí Tinubu kọ sí Ààrẹ Buhari èyí tí olùbádàmọràn pàtàkì sí Ààrẹ lórí ìròyìn àti ìpolongo, Femi Adesina fi léde ni Tinubu ní ó hàn gbangba pé Ààrẹ Buhari kò sí fún ẹnìkan ní tòótọ. Ó ní bí ó tilẹ jẹ pé gbogbo àwọn ni àwọn ti ń retí kí Ààrẹ kéde pé ẹnìkan tí òun fọwọ sí gẹgẹ bí olùdíje, ṣùgbọn Ààrẹ kọ láti yan ẹnìkan sójú tó sì fún gbogbo àwọn láyè láti díje. Ó ní ó jẹ ohun ìwúrí fún òun tí inú òun sì dùn pé Ààrẹ dúró dáńfó gedegbe láàárín gbogbo àwọn olùdíje pàápàá nígbà tí oníkálùkù bẹrẹ sí ní sọ ohun tí wọn ní lọkàn láti ṣe fún orílẹ èdè Nàìjíríà. Tinubu fi kun pé lásìkò ìbò gan ní òun ṣàwárí rẹ pé gbogbo àwọn olùdíje ni Ààrẹ Buhari ń fẹ, ní èyí tó ní ó hàn nínú akọráńṣẹ tí Ààrẹ Buhari kọkọ kọ sí òun láti fi kí òun kú oríire ìjáwé olúborí. Ó tẹsíwájú pé inú òun dún pé gbogbo àwọn ènìyàn ẹgbẹ àwọn yan òun gẹgẹ bí olùdíje wọn, àmọ ó ní èyí kò ní ṣeéṣe tí Ààrẹ Buhari kò bá fọwọ si. Bákan náà ló dúpẹ lọwọ gbogbo àwọn gómìnà ẹgbẹ òṣèlú APC fún ipa takuntakun tí wọn kó lásìkò ètò abẹnú náà. Ó ní gbogbo àwọn ìpèníjá tó ń bá orílẹ èdè Nàìjíríà fínra ni òun yóò ri dájú pé òun fi sínú ètò ìpolongo àti pé ohun ni àwọn yóò kojú. Bẹẹ náà ló ní òun ti ń kàn sí àwọn tí àwọn jọ díje ní ọkọọkan lójúnà láti mú ìṣọkan àti ìlọsíwájú bá ẹgbẹ. 